<p>អង្គការសុខភាពពិភពលោក ហៅកាត់ WHO លើកឡើងថា បើទោះជាអ្នកចាក់វ៉ាក់សាំងហើយក៏ដោយ ក៏គួរបន្តនៅផ្ទះ ព្រោះថា ផ្ទះជាកន្លែងដែល មានសុវត្ថិភាពបំផុត។ នេះបើយោងតាមការចុះផ្សាយពីក្រសួងព័ត៌មាន នៅថ្ងៃទី១២ ខែមេសា ឆ្នាំ២០២១។ លោកស្រីវេជ្ជបណ្ឌិត លី អៃឡាន(Li Ailan) តំណាងអង្គការ សុខភាពពិភពលោកប្រចាំកម្ពុជា បានបញ្ជាក់ថា វ៉ាក់សាំងបានជួយត្រឹមតែការពារមិនឱ្យឈឺធ្ងន់ធ្ងរ និងមិនបាច់ចូលសម្រាកនៅមន្ទីរពេទ្យតែប៉ុណ្ណោះ ប៉ុន្តែចំពោះកម្រិតនៃការចម្លងវីរុសកូវីដ-១៩ពីមនុស្សម្នាក់ទៅមនុស្សម្នាក់ទៀតនៅតែអាចកើតមានគ្រប់ពេលវេលា ខណៈវីរុសកូវីដ-១៩បំប្លែងខ្លួនថ្មីកំពុងបង្កហានិភ័យទ្វេដងដល់មនុស្សទាំងអស់គ្នា ដែលទាមទារត្រូវតែប្រុងប្រយ័ត្នកាន់តែខ្លាំងដើម្បីការពារខ្លួនពីការចម្លងដ៏កាចសាហាវនេះ។</p>

<p><img alt="" src="/admin-asset/templateEditor/kcfinder/upload/images/health_ministrys_or_vandine_right_and_whos_dr_li_ailan._supplied.jpg" style="width: 780px; height: 440px;" /></p>

<p>សារព្រមានខាងលើនេះ បានកើតមានបន្ទាប់ពីសង្កេតឃើញថា អ្នកបានទទួលការចាក់វ៉ាក់សាំងបង្ការវីរុសកូវីដ-១៩ហើយ ហាក់មិនប្រយ័ត្នខ្លួនពីការឆ្លង ខណៈការរាតត្បាតនៃជំងឺដ៏កាចសាហាវនេះ បានចម្លងពលរដ្ឋកម្ពុជាកើនឡើងដល់ជាង៤ពាន់នាក់ និងសម្លាប់មនុស្ស៣០នាក់ ក្នុងរយៈពេលតែជាង១ខែចុងក្រោយនេះ។ លោកស្រីវេជ្ជបណ្ឌិត បានកោតសរសើរចំពោះការសម្រេចចិត្តរបស់រាជរដ្ឋាភិបាលកម្ពុជា ក្នុងការអនុវត្តវិធានការសុខាភិបាល និងវិធានការរដ្ឋបាលនានា ដើម្បីការពារការឆ្លងជំងឺដ៏កាចសាហាវនេះ ទៅប្រជាពលរដ្ឋបន្តទៀត ពិសេសកិច្ចខិតខំប្រឹងប្រែងផ្តល់វ៉ាក់សាំងបង្ការជំងឺកូវីដ-១៩ដល់មន្ត្រីរាជការសាធារណៈ និងប្រជាពលរដ្ឋកម្ពុជាគ្រប់រូប។</p>

<p><img alt="" src="/admin-asset/templateEditor/kcfinder/upload/images/teachers-vaccinate-covid-19-vaccine-sinovac_at-phsar-doeum-thkov-high-school-pp_apr-6-2021_by-hean-rangsey-2.jpg" style="width: 780px; height: 440px;" /><img alt="" src="/admin-asset/templateEditor/kcfinder/upload/images/Capture%286%29.PNG" /></p>

<p>លោកស្រីវេជ្ជបណ្ឌិត លី អៃឡាន បានពន្យល់ថា វ៉ាក់សាំងដែលដាក់ឱ្យប្រើប្រាស់ទាំងអស់ សុទ្ធតែបានបង្ហាញពីប្រសិទ្ធភាពក្នុងការកាត់បន្ថយការឆ្លងជំងឺកូវីដ-១៩ ប៉ុន្តែពុំមានន័យថា វ៉ាក់ សាំងណាមួយ អាចផ្ដល់ការការពារបាន១០០ភាគរយ បាននោះឡើយ។ ដូច្នេះ មានតែការអនុវត្តនូវវិធានដទៃទៀតដូចជា៖ ការលាងសម្អាតដៃ ការពាក់ម៉ាស់ និងការរក្សាគម្លាត សុវត្ថិភាព ការមិនចេញក្រៅផ្ទះប៉ុណ្ណោះ ទើបអាចការពារខ្លួនពីការឆ្លងរាតត្បាតនេះបាន។ គួរជម្រាបថា របាយការណ៍របស់ក្រសួងសុខាភិបាល និងក្រសួងការពារជាតិ បានបង្ហាញថា គិតត្រឹមល្ងាចថ្ងៃទី១១ ខែមេសា ឆ្នាំ២០២១ យុទ្ធនាការនៃការផ្តល់ការចាក់វ៉ាក់សាំងបង្ការជំងឺកូវីដ-១៩ ជូនដល់ក្រុមគ្រូពេទ្យ មន្រ្តីរាជការ កងកម្លាំងប្រដាប់អាវុធ និងប្រជាពលរដ្ឋ ក្នុងក្របខណ្ឌទូទាំងប្រទេសបានកើនដល់ជាង១លាននាក់ហើយ៕</p>